霞山
作者：韓淲
朝代：宋

paragraphs: 避喧甘猛虎，杜語誠有味。
況此古城遊，儘迥儘無畏。
捫蘿魚貫登，犖确入荒蔚。
俄而得峻極，天闕逼象緯。
春風猶未旬，芳事已髣髴。
憑虛了不寒，清淑滿腸胃。
眼高物破碎，意廣身良貴。
隘彼微塵歊，邑郭亦何謂。
同來三二友，斯道久涇渭。
偶然一尊携，物笑我頻喟。
焉知酒行多，但覺飲之既。
煙巒屏障環，秀潤仍蔽芾。
更對西日紅，輪囷纏海氣。